II.  Ecclesiam Beneventanam tuendam suscipit et Petri archiepiscopi jura confirmat.   (Laterani, Sept. 22.) [UGHELLI,  Italia Sacra,  VIII, 113.]
ANASTASIUS episcopus, servus servorum Dei, venerabili fratri PETRO Beneventano archiepiscopo ejusque successoribus canonice substituendis in perpetuum.
In eminenti universalis Ecclesiae specula disponente Domino constituti ex injuncto nobis a Deo apostolatus officio fratres nostros episcopos debemus diligere, et ecclesias eorum gubernationi commissas protectione sedis apostolicae communire; eapropter, venerabilis in Christo frater, Petre Beneventane archiepiscope, vestris postulationibus benignum impartientes assensum, Beneventanam Ecclesiam cui auctore Domino praeesse dignosceris sub B. Petri, et nostra protectione suscipimus, et praesentis scripti patrocinio communimus; statuentes, ut quascunque possessiones, quaecunque bona eadem Ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis Deo propitio poterit adipisci, firma tibi tuisque successoribus, et illibata permaneant, in quibus haec propriis duximus exprimenda vocabulis. Episcopatus videlicet Avellinum, Montem-Maranum, Frequentinum, Arianum, Montem de Vico, Bivinum, Asculum, Luceriam, Florentinum, Tortibulum, Montem Corvinum, Vulturariam, Civitatem, Draconariam, Larinum, Termulam, Guardinam, Triventum, Bojanum, Alisiam, Thelesiam, et Sanctam Agatham. Intra civitatem Beneventanam ecclesiam S. Petri Paccadosso, ecclesiam S Theclae, ecclesiam S. Martini, ecclesiam Sanctae Mariae ante horam, ecclesiam S. Petri sitam juxta ecclesiam S. Petri de Medicibus, ecclesiam S. Mariae de Ancona, ecclesiam S. Arthelai, ecclesiam S. Januarii de Graecis, ecclesiam S. Mauri, ecclesiam S. Paschasii, ecclesiam S. Angeli, quae est juxta ecclesiam Sanctae Mariae Rotundae. Extra vero ecclesiam S. Joannis de Plano, ecclesiam Sanctae Mariae de Rocca, ecclesiam Sanctae Mariae de Venticano, ecclesiam S. Petri de Cardito, ecclesiam S. Petri in Planisio, ecclesiam Sancti Theodori, ecclesiam Sanctae Mariae in Gildone. Abbatiam Sanctae Mariae in Strata, abbatiam Sanctae Mariae de Corate, ecclesiam Sanctae Mariae in Gradellibus, et quidquid juris habes in castro Montis Sarculi, et in Valle Caudina. Praeterea concedimus tibi pallii usum ex more ad sacra missarum solemnia peragenda, ut videlicet eo infra scriptis diebus infra ecclesiam tantummodo utaris: In natali Domini, Epiphania, Purificatione sanctae et semper Virginis Mariae, et in Annuntiatione ejusdem, Coena Domini, et paschalibus festivitatibus, Ascensione Domini, Pentecoste, in festivitate S. Joannis Baptistae, in natalitiis apostolorum Petri et Pauli, et in Assumptione, et Nativitate beatae semperque Virginis Matris Mariae. In dedicatione tui archiepiscopatus, et in anniversario tuae consecrationis die, in congregationibus episcoporum, ordinationibus clericorum et consecrationibus ecclesiarum; praeterea in translatione corporis beati Bartholomaei, quod tua fraternitas in secretario debeat induere, et sic ad missarum solemnia proficisci. Decernimus ergo ut nulli omnino hominum liceat eamdem Ecclesiam temere perturbare, aut ejus possessiones auferre, vel ablatas retinere, minuere, vel temerariis exactionibus fatigare, sed omnia integra conserventur eorum pro quorum gubernatione, et sustentatione concessa sunt usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, etc. Ego Anastasius Lat. eccl. episc. Ego Hugo Ostien. episc. Ego Guarinus Praenestin. eccl. episc. . . . . . . . . . . . . . . . . . . . . . Ego Jacobus card. S. Callixti. Ego. . . presb. card. . . . Ego Hubaldus presb. card. Sanctae Praxedis. Ego Julius presb. card. tit. Sancti Marcelli. Ego Octavianus presb. card. S. Ceciliae. Ego Astaldus presb. card. tit. Priscae. Ego Joannes presb. card. SS. Joannis et Pauli. Ego Cencius presb. card. S. Laurentii in Lucina. Ego Henricus presb. card. Sanctorum Nerei, et Achillei. Ego. . . . diac. card. Sancti Georgii. Ego Jacintus diac. card. S. Mariae in Cosmed. Ego Joannes diac. card. SS. Sergii et Bacchi. . . . . . . . . . Datum Laterani per manus Rolandi S. R. E. presbyt. card. et cancellarii, Kal. Octob. indict. I, Incarnationis Dominicae anno 1153, Pontificatus vero domin. Anastasii papae IV anno primo,